અખબારી અહેવાલો પ્રમાણે કેટલાક કથિત બૌદ્ધિક કલમબાજોએ અને કેટલાક રાજકીય આગેવાનોએ, જમ્મુ-કાશ્મીરની પી.ડી.પી.-ભાજપા સરકાર તૂટી પડતાં ‘રાજકીય કજોડાનો અંત’ - ‘ભાજપા દ્વારા મહેબૂબાને તીન તલાક’ ‘અપવિત્ર ગઠબંધન તૂટી પડ્યું !’ જેવા અવિચારી અને લાંબા ગાળાનાં રાષ્ટ્રીય હિતોને હાનિકારક નિવેદનો કર્યાં ! પરંતુ એ સમજવું અનિવાર્ય છે કે આજથી સવા ત્રણ વર્ષ પહેલાં યોજાયેલી જમ્મુ-કાશ્મીર રાજ્ય વિધાનસભા ચૂંટણીનાં પરિણામોથી ત્રિશંકુ વિધાનસભાની પરિસ્થિતિ ઊભી થયેલી. જમ્મુ-કાશ્મીરમાં રાષ્ટ્રની મુખ્યધારાના બે પક્ષો ભાજપા અને કોંગ્રેસને અનુક્રમે ૨૫ અને ૧૨ બેઠકો મળી હતી, જ્યારે કાશ્મીરઘાટીના સ્થાનિક પક્ષો પી.ડી.પી. અને નેશનલ કોન્ફરન્સને અનુક્રમે ૨૮ અને ૧૫ બેઠકો મળી હતી. ૭ બેઠકો અન્ય નાના પક્ષો - અપક્ષોને ફાળે ગયેલી. કાશ્મીર ઘાટીમાં ત્યાંની બંને સ્થાનિક પાર્ટીઓ મુસ્લિમબહુલ ક્ષેત્રમાં પોતાનું પ્રભુત્વ જાળવી રાખવા માટે સમય સમય પર તકવાદી વૃત્તિ-વલણ દાખવતી આવી છે. નેશનલ કોન્ફરન્સના ફારૂક અબ્દુલ્લા અને ઓમર અબ્દુલ્લા, અટલજીની એન.ડી.એ. સરકારનો ભાગ હતા ત્યારે, તેઓ પાકિસ્તાન વિરોધી અને ભારત તરફી નિવેદનો કરતા રહ્યા. પરંતુ યુપીએની સરકાર આવતાં જ અબ્દુલ્લાઓની ફેમિલી-પાર્ટી જેવી નેશનલ કોન્ફરન્સનો સૂર બદલાઈ ગયો ! હવે આ અબ્દુલ્લા પિતા-પુત્રો શેખ અબ્દુલ્લાની ભારત વિરોધી ભાષા બોલતા થઈ ગયા છે અને પાકિસ્તાનના પ્રચારમંત્રીની નાપાક ભૂમિકા ભજવી રહ્યા છે !